સુરેન્દ્રનગરના દસાડા તાલુકામાં આવેલા જૈનાબાદ ગામના દલિત પરિવારોએ ગુજરાત હાઇકોર્ટના ચીફ જસ્ટિસને પત્ર લખીને જાનનું જોખમ હોવાથી હિજરત કરવા તથા કેસની ન્યાયિક અને તટસ્થ તપાસ થાય અને ગુનેગારને સજા થાય તેવી દાદ માગી છે. એટલું જ નહી બન્ને દિકરાની હત્યા કરનારને સજા માટે કોર્ટની બહાર ધરણા કરવા પણ મંજુરી માગી છે. ચીફ જસ્ટિસને સંબોધીને લખેલા પત્રને આધારે આગામી દિવસોમાં સુઓમોટો થવાની શકયતા છે. પ્રેમ સંબંધથી શરૂ થયેલી અદાવતમાં બે યુવાનોની હત્યા કરી નાખવાને પગલે હત્યારાઓ ફરિયાદીઓના પરિવારને જાનથી મારી નાખવાની ધમકી આપી રહ્યા છે. પત્રમાં વિગતવાર એવી કેફિયત રજૂ કરી છે કે, ૭મી મે ના રોજ રાત્રે દોઢ વાગે દલિતવાસમાં જ રહેતા પરમાર મુળજી ગાંડા, જામા ગાંડા, પુજા ગાંડા તથા તેમના પરીવારજનોએ ભેગા મળીને એક જ પરીવારના બે જુવાન દિકરા અનિલ મકવાણા અને મહેશ મકવાણાના બન્ને દિકરાની હત્યા કરી નાખી હતી.એટલું જ નહી આ જ પરીવારના અશોકભાઇ રેવાભાઇ મકવાણાને ખોટો આરોપી બનાવીને જેલભેગો કર્યો હતો. આ અંગે પોલીસ ફરિયાદ કરતા આજદિન સુધી પોલીસે આરોપી પરિવારની તપાસ કરી નથી. ફરિયાદ બાદ આરોપી પરિવાર તરફથી આખા કુંટુંબને જાનથી મારી નાખવાની ધમકી આપવામાં આવી રહી છે. તેનાથી ભયભીત બનીને મકવાણા પરિવારે ગામમાંથી હિજરત કરી જવા અને પરમાર કુટુંબ સામે કાયદેસર પગલા લેવા દાદ માગી છે. દલિતવાસમાં પરમાર જ્ઞાતિના ૧૩૦ મકાનો છે તે બધા ભેગા થઇને રોજેરોજ અમારા ઘરના સભ્યોને વારવાર ધમકી આપે છે. મૃત્યુ પામેલા બન્ને દિકરાના આરોપીઓને સજા થાય તેવા પણ પત્રમાં વાંરવાર દાદ માગવામાં આવી છે. પત્રની સાથે મરણોત્તરના નિવેદનની નકલ પણ જોડવામાં આવી છે.